
	Gwerthusiad personol – er mwyn cefnogi eich cynnydd academaidd, mae darllen eich asesiad chi o’r gwaith hwn o ddiddordeb i ni, fel mesur o’ch ymdrech bersonol ac er mwyn i ni allu gwneud sylwadau am eich cryfderau a’ch gwendidau. 
Cofiwch lenwi’r asesiad hwn cyn cyflwyno eich gwaith

	Beth yn eich barn chi yw agweddau gorau’r gwaith hwn?    
	Strwythur yr aseiniad.

	Pa agweddau, yn eich barn chi, y gellid bod wedi’u gwella yn y gwaith hwn?
	Edrych mwy manwl ar heriau CPG

	Beth a roddodd y boddhad mwyaf i chi wrth baratoi’r gwaith hwn?
	Yr ymchwil a chreu gwasanaeth.



TEITL / CWESTIWN: Dyluniwch wasanaeth person-ganolog i blant bregus. Cynhwyswch werthusiad beirniadol o wahanol fathau o gynllunio person – ganolog.

“I believe that individuals nowadays are probably more aware of their inner loneliness than has ever been true before in history” (Rogers, 1974, t.4). Mae hyn yn adlewyrchu teimladau llawer o ffoaduriaid yng Nghymru, sydd wedi ffoi o Syria, sy'n dioddef o anhwylder straen ar ôl trawma, wrth geisio ymgartrefu i'w hysgolion a'u hamgylcheddau newydd. Fel rhan o'r rhaglen ailsefydlu Sirol gychwynnol ledled y Deyrnas Unedig, croesawyd ffoaduriaid i Gymru ers dechrau mis Rhagfyr 2015. Erbyn Mawrth 2017, ailsefydlwyd dros bedwar cant o ffoaduriaid yng Nghymru (Llywodraeth Cymru, 2018a). Mae gan ysgolion a darparwyr blynyddoedd cynnar ran hanfodol wrth hyrwyddo lles plant ffoaduriaid, gan eu helpu i ailadeiladu eu hunan-barch a'u cyfeillgarwch, a'u cyflawniad addysgiadol. Mae athrawon ac ymarferwyr blynyddoedd cynnar wedi datblygu cryn brofiad o weithio gyda phlant ffoaduriaid a'u teuluoedd; maent wedi dod yn fwy ymwybodol o'u profiadau a'u hanghenion, a'r angen i ymarferwyr o wahanol wasanaethau weithio'n agos gyda'i gilydd (National Association for Language Development in the Curriculum, 2018). Er hyn, mae lle i wella o fewn y system, yn benodol wrth edrych ar ddulliau cynllunio sy'n canolbwyntio ar yr unigolyn (Ashton, 2018). Er bod llawer o bwyslais yn cael ei roi ar iechyd corfforol ac adsefydlu ffoaduriaid, mae cyflwr meddwl plant yn aml yn cael ei anwybyddu. Pan anwybyddir materion, mae'r broblem ei hun yn dwysáu a gall gael effaith ar weddill bywyd plentyn (Deol, 2018). Fe fydd y gwasanaeth yma felly, a elwir Fi: Fy hun, yn helpu athrawon ac ymarferwyr i ddatblygu ymagwedd person-ganolog tuag at y ffoaduriaid, trwy nifer wahanol o strategaethau ac adnoddau, i geisio cefnogi'r plentyn gyda rheolaeth iechyd meddwl.

Datblygwyd cynllunio person-ganolog fel agwedd ar gyfer pobl ag anableddau dysgu yn y 1970au a'r 1980au yn America a Chanada, wrth i grŵp o unigolion tebyg cyfarfod a chytuno bod y dulliau cyfredol a ddefnyddiwyd wrth gefnogi pobl ag anableddau dysgu yn hyrwyddo gwasanaeth model meddygol ac yn bell o fod yn gynhwysol (O'Brien a O'Brien, 2002; Ritchie, 2003). O ganlyniad, datblygwyd nifer o dechnegau gwahanol, ond yn eu craidd, roedd y cred bod rhaid cynyddu personoli o fewn wasanaethau. Mae hyn yn hyrwyddo dewis a rheolaeth unigol dros y ffordd y mae'r unigolyn yn byw, a'r ffordd y cânt eu cynorthwyo gan y bobl y maent wedi dewis eu cefnogi (Millard, 2015). Cyflawnir hyn yn unig drwy wrando'n ofalus ar yr unigolyn a'u buddiannau personol, eu breuddwydion a'u dymuniadau. Mae'n herio unigolion a gwasanaethau i werthfawrogi pob unigolyn yn unigryw, adnabod potensial pob unigolyn, ac ystyried amrywiaeth o bosibiliadau. Yn aml, mae hyn yn golygu meddwl yn greadigol gydag agwedd bositif heb ei gyfyngu gan labeli, gofynion gwasanaeth neu ddiffygion adnoddau. Yn y modd hwn, mae'n adeiladu ar egwyddorion normalydd a rôl gwertholi gymdeithasol (Brown a Smith, 2012; Race, 2003). Dylid ystyried cynllunio person-ganolog yng nghyd-destun esboniadau dynol a bodolaeth o sut mae pobl yn perthyn i'w gilydd, a'u cymunedau (Mount, 2000). Yn hytrach na gweithredu ar faes unigol, maent yn gweithredu o fewn fframwaith cyd-destunol sy'n gymhleth, ac yn benodol gysylltiedig â sut mae unigolion yn eu gweld eu hunain, a sut mae eraill yn eu gweld (Deleuze a Guattari, 2016). Credir mai'r pwyslais ar ddynoliaeth, ynghyd a hunan-benderfyniad yw sail cynllunio person-ganolog, yn ogystal â gweithredu'n foesegol ac mewn modd sy'n gwerthfawrogi'r unigolyn yn gadarnhaol, ac yn gymhwysol (Wolfensberger, 2011). Wrth gynllunio’n person-ganolog, rhaid i bobl fod yn agored i ffyrdd newydd o gyflawni'r bywyd y mae'r person yn ei anelu ato, ac mae'n rhaid dod o hyd i ffyrdd arloesol o weithio ynghyd ag atebion creadigol (O'Brien a O'Brien, 2002). Mae hyn hefyd yn cynnwys rhannu yn onest gyda'r person yr ydych yn bwriadu ei gynllunio i, gan ystyried bod rhoi rhywfaint ohonoch chi eich hun, a chael llais unigol i mewn i gynllun, yn rhan annatod o gynllunio person-ganolog (Cole a Lloyd, 2005).

Yn y Deyrnas Unedig, daethpwyd i'r afael â chynllunio person-ganolog ar ddiwedd y 1990au, yn dilyn nifer o ymchwiliadau ac adroddiadau cyhoeddedig, lle canfuwyd methiannau difrifol yn y modd y darperir gwasanaethau i bobl ag anableddau dysgu (Commission for Healthcare Audit and Inspection, 2007). Yng Nghymru, cyflwynwyd Deddf Anghenion Dysgu Ychwanegol a’r Tribiwnlys Addysg (Cymru) i Gynulliad Cenedlaethol Cymru ym mis Rhagfyr 2016. Trosglwyddwyd y mesur i'r gyfraith ym mis Rhagfyr 2017, a bydd y ddeddf yn cael ei weithredu'n llawn yng Nghymru erbyn 2020 (Llywodraeth Cymru, 2018). Er mwyn cyflawni amcanion y ddeddf newydd, mae Llywodraeth Cymru wedi datblygu deg nod craidd. Dau o'r nodau hyn yw cynyddu cyfranogiad plant a phobl ifanc, a mwy o gydweithio rhwng gwasanaethau i ddarparu cymorth effeithlon, effeithiol, sy'n canolbwyntio ar y plentyn ar gyfer dysgwyr ag anghenion dysgu ychwanegol (Plant yng Nghymru, 2017). Dywed Llywodraeth Cymru:
Mae’r Ddeddf yn ei gwneud hi’n ofynnol ystyried barn y dysgwyr bob amser fel rhan o’r broses gynllunio, yn ogystal â safbwyntiau’r rhieni. Mae'n gwbl allweddol fod plant a phobl ifanc yn gweld y broses gynllunio fel rhywbeth sy'n eu cynnwys yn hytrach nag yn rhywbeth sy'n digwydd iddynt (Llywodraeth Cymru, 2018, p. 9).
Mae hyn yn dangos ymwybyddiaeth Llywodraeth Cymru o bwysigrwydd cynllunio person-ganolog. Wrth edrych ar ffoaduriaid Syria yng Nghymru, mae erthygl 22 o’r Confensiwn y Cenhedloedd Unedig ar Hawliau'r Plentyn yn nodi mae gan blant sy’n ffoaduriaid yr un hawliau â phlant a aned yng Nghymru (Comisiynydd Plant Cymru, 2018), ac felly yn ymateb i saith nod craidd Llywodraeth Cymru, sydd yn cynnwys yr hawl i fwynhau'r iechyd corfforol a meddyliol, cymdeithasol ac emosiynol gorau posibl (Chwarae Cymru, 2018).

Mae cynllunio person-ganolog yn tynnu ar syniadau o amrywiaeth o draddodiadau seicolegol, gan gynnwys seicoleg gymdeithasol, theori adeiladu bersonol a seicoleg bositif (Ravenette, 1999; Hefferon a Boniwell, 2011; Sutcliffe a Birney, 2015), ac fe ystyrir y tair elfen hyn wrth ddylunio'r gwasanaeth Fi: Fy hun. Theori dysgu gymdeithasol yw un o'r dylanwadau dysgu a datblygu mwyaf i blant, a luniwyd gan Albert Bandura ym 1977, ac fe'i datblygwyd yn ddiweddarach gan Carol Dweck Sutcliffe a Birney, 2015). Mae hyn yn pwysleisio pwysigrwydd dysgu o arsylwi, a hefyd rôl cymhelliant cynhenid ​​y dysgwr - eu hymdeimlad o falchder, bodlonrwydd a chyflawniad (Bandura, 1977). Mae Dweck (2006) yn esbonio pwysigrwydd meddylfryd twf, gyda chamgymeriadau a heriau yn rhan hanfodol o unrhyw broses ddysgu ystyrlon. Theori adeiladu bersonol yw'r ffordd o ddeall y syniadau sy'n ffurfio golwg unigryw pob un o'r byd. Yn union fel gwyddonwyr, mae plant yn ymdrechu i ddeall y byd o'u cwmpas a gwneud rhagfynegiadau ynghylch yr hyn a fydd yn digwydd (Hefferon a Boniwell, 2011). Mae hyn yn golygu creu damcaniaethau i esbonio digwyddiadau, hynny yw, adeiladu personol. Mae'r lluniau meddyliol unigol yn gweithredu fel lensys sydd yn dehongli digwyddiadau. Mae ceisio gwneud synnwyr o sut mae rhywun yn gweld y byd yn helpu gweithwyr i wrando'n ystyrlon ar yr unigolyn, a'u deall fel person (Seligman a Csikszentmihalyi, 2000; Robertson et al., 2005; Gersch et al., 2008). Seicoleg bositif yw'r astudiaeth o agweddau positif bywyd dynol, fel hapusrwydd a lles. Dywed Martin Seligman fod seicoleg bositif fel astudiaeth wyddonol o'r gweithredai dynol gorau posibl, sy'n ceisio darganfod a hyrwyddo'r ffactorau sy'n galluogi unigolion a chymunedau i ffynnu (Seligman a Csikszentmihalyi, 2000; Hefferon a Boniwell, 2011; Sutcliffe a Birney, 2015). Felly, gall cynllunio person-ganolog hyrwyddo dysgu personol, hunanymwybyddiaeth, hunan-effeithiolrwydd, gwydnwch ac ymdeimlad o berthyn (Sutcliffe a Birney, 2015). Bydd llawer o weithwyr proffesiynol yn adnabod dulliau person-ganolog fel cymhwysiad ymarferol o syniadau seicoleg bositif, gan gynnwys gwaith ffocws ateb ac ymchwiliad gwerthfawrogol. Gall gweithwyr proffesiynol hefyd sylwi ar gyfochrog rhwng gwaith person-ganolog a chymwysiadau seicoleg gymdeithasol, a ddefnyddir yn rheolaidd fel amser cylch o fewn awyrgylch ystafell ddosbarth (Newton, Taylor a Wilson, 2003; Mosley, 2005).

Un o'r adnoddau fydd yn cael ei ddefnyddio yn y gwasanaeth Fi: Fy hun fydd y dull P.A.T.H (Planning Alternative Tomorrows with Hope). Mae P.A.T.H (gweler atodiad 1) yn defnyddio'r egwyddorion canlynol ac yn adeiladu ar y nodweddion sydd eu hangen ar gyfer dull sy'n person-ganolog: sicrhau fod pawb yn gweld yr unigolyn fel person sydd ag anghenion a dyheadau; sicrhau fod yna rhywun i wrando a gwneud i’r unigolyn deimlo'n arbennig; bod â phobl o gwmpas yr unigolyn sydd â diddordeb ynddynt; cael nod bywyd ar gyfer y dyfodol; i fod yn gysylltiedig â'u cymuned ac i gael cynllun bywyd (Mount, 2002; Pearpoint, O’Brien et al., 2008). Mae'n bwysig cydnabod bod yn rhaid i'r dull a ddewisir fod yn berthnasol i gefnogi'r person dan sylw. Rhaid i'r unigolyn allu deall y fethodoleg, a chymryd rhan mor llawn â phosib wrth ddatblygu'r cynllun (O'Brien a O'Brien, 2002; Pearpoint, O’Brien et al., 2008). Rhaid i ymarferwyr gofio y gellir addasu dulliau gwahanol i ddiwallu anghenion unigol, yn hytrach na chymhwyso fformat anhyblyg. Yr allwedd yw ffitio'r cynllun i'r person, nid y ffordd arall (Sanderson, 2000). Mae'r P.A.T.H yn cynnwys tair elfen hanfodol allweddol ychwanegol (Pearpoint, O'Brien et al., 2001). Y cyntaf yw hwyluso tîm. Trwy weithio fel tîm, cynhelir cydweithrediad. Mae holl aelodau'r tîm yn ymdrechu i weithio gyda'i gilydd er budd yr unigolyn y maent yn ei gynllunio i (Millard, 2015). Ail gam y broses yw hyrwyddo hwyluso graffig. Drwy gynrychioli gobeithion, breuddwydion a dyheadau'r unigolion yn raffigol, heb y defnydd mawr o eiriau, mae holl aelodau'r tîm yn gweithio gyda'i gilydd mewn modd dychmygus, creadigol a newydd. Nid yn unig y mae'r unigolyn yn cael y neges eu bod yn bwysig, ond bod y broses yn hwyl, a bod aelodau'r tîm yn gweld y profiad fel un pleserus (Falvey, 2003). At hynny, mae hyn yn chwalu unrhyw rwystrau iaith ar gyfer ffoaduriaid Syria, ac yn eu galluogi i ddeall y cynllun yn llawn. Y cam olaf yw grymuso tîm. Mae gan y tîm a'r unigolyn yr holl bŵer a rheolaeth. Maent yn penderfynu gyda'i gilydd beth sy'n bwysig a'r hyn y byddant yn ei wneud nesaf, pwy y byddant yn ymgysylltu â hwy, a beth yw'r pethau pwysicaf i'r person (Pearpoint, O'Brien et al., 2001; O'Brien a O'Brien, 2002; Falvey, 2003). Rhan bwysig o'r P.A.T.H yw'r North Star. Mae hyn yn amgáu breuddwydion y person; mae'n fynegiant o hunaniaeth y person ac yn aml, caiff ei gynrychioli yn raffigol. Mae'r freuddwyd yn helpu'r person a'r grŵp i ddod o hyd i'r ffordd trwy gymhlethdod o wybodaeth. Mae Pearpoint (2002) yn ei ddisgrifio yn debyg i ddod o hyd i lwybr trwy goedwig anhysbys. Mae'n aml yn cwmpasu syniadau a gwerthoedd, ac mae'n galluogi'r grŵp a'r person i ganolbwyntio eu gweithgareddau i geisio cyflawni'r nod hwnnw, neu o leiaf i fynd rhywfaint o'r ffordd ar hyd y llwybr (Pearpoint, O'Brien et al., 2001; O'Brien a O'Brien, 2002; Pearpoint, 2002; Falvey, 2003). Mae'n bwysig cydnabod y gall rhai breuddwydion ymddangos yn afrealistig, ond mae'n bwysig peidio â'u diystyru. Mae'r syniad North Star yn codi o ysbrydolrwydd brodorol a diwylliant Americanaidd. Mae dalwyr breuddwydion yn bwysig o fewn rhai diwylliannau Brodorol America, ac maent yn cynrychioli gweledigaeth neu bwynt i anelu ato (Pearpoint, O'Brien et al., 2001). O ystyried y profiadau cythryblus y byddai ffoaduriaid Syria wedi eu profi, bydd cydnabod eu breuddwydion yn codi eu dyheadau, ac yn eu helpu i ail-adeiladu eu bywydau. Dywed Elk (2001 dyfynnwyd yn Pearpoint, O’Brien et al., 2001, t.20), “a vision without a task is a dream. A dream without a vision is drudgery. But a vision with a task can change the world.” Er hyn, mae angen ymchwil bellach ym maes gobeithion a breuddwydion unigol a'r effaith bosibl sydd ganddi wrth hyrwyddo eu dyheadau bywyd, gan fod hyn yn aml yn cael ei nodi mewn llenyddiaeth cynllunio person-ganolog (Snow, 1993; O'Brien a O’Brien, 2002; Pearpoint, Forest a O’Brien, 2008; Millard, 2015).

Adnodd arall a ddefnyddir yng ngwasanaeth Fi: Fy hun fydd map perthynas, sy'n dangos pwy sy'n bwysig i'r unigolyn (gweler atodiad 2). Dangosir y person mewn ffocws yn y canol. Mae'r cylch nesaf yn dangos agosatrwydd, sy'n rhoi manylion y bobl agosaf at y person, pobl na allent feddwl am fyw hebddynt, fel aelodau o’r teulu. Mae'r cylch nesaf yn dangos manylion cyfeillgarwch, fel ffrindiau gorau. Mae pobl ar ymyl y cylch fel arfer yn weithwyr proffesiynol a darparwyr gwasanaeth, fel athro ysgol a gweithiwr cymdeithasol. Mae'r rhain yn ffurfio'r cylch cyfranogiad (Millard, 2015). Weithiau cynhwysir cylch arall o'r enw cylch cyfnewid. Mae hyn yn cynnwys pobl sy'n cael eu talu am wasanaethau, fel cyfreithiwr. Nid yw hyn wedi'i gynnwys yn y map perthynas hwn, gan nad yw'n berthnasol i ffoaduriaid mewn lleoliad ysgol. Mae honno'n egwyddor bwysig arall mewn cynllunio person-ganolog; cynlluniau sy'n seiliedig ar anghenion a dymuniadau unigol. Mae cynllunio fel hyn yn aml yn arwain at addasu offer cynllunio person-ganolog, i gwrdd â dymuniadau unigolion yn benodol (Millard, 2015), fel yn yr achos hwn. Fe fydd y map yn cael ei ddefnyddio i benderfynu pa unigolion / gweithwyr proffesiynol i gynnwys mewn unrhyw weithgaredd person-ganolog.

Mae proffil un dudalen (gweler atodiad 3) yn adnodd person-ganolog pwerus , a ddatblygwyd yn wreiddiol gan Helen Sanderson Associates. Mae'n ffordd gadarnhaol ac ystyrlon i ddefnyddwyr gwasanaethau iechyd, addysg a gofal cymdeithasol i gyfeirio eu cefnogaeth. Mae proffiliau un tudalen yn darparu strwythur ar gyfer cofnodi'r wybodaeth bwysicaf am berson mewn un lle, gan gynnwys yr hyn y mae pobl yn ei werthfawrogi amdanynt, yr hyn sy'n bwysig iddyn nhw a'r ffordd orau i'w cefnogi. Gellir defnyddio proffiliau un tudalen i baratoi ar gyfer adolygiad person-ganolog neu i grynhoi canlyniadau adolygiad (Sanderson, Smith a Wilson, 2001). Cred Sanderson (2000) mae proffiliau un dudalen yw'r sylfaen o bersonoli, a gall arwain at newid cadarnhaol i bobl, beth bynnag fo'u hoedran neu eu hamgylchiadau. Gellir defnyddio proffiliau un dudalen i rymuso pobl i gael mwy o ddewis a rheolaeth yn eu bywyd a'u gwaith. Gellir cefnogi plant a phobl ifanc i greu eu proffil un dudalen, neu i gyfrannu yn ôl eu lefel cyfranogiad. Gall oedolion hefyd wneud proffiliau un tudalen ar ran plant iau, gan sicrhau eu bod yn cael eu hystyried neu eu cynrychioli yn briodol (Sanderson, Smith a Wilson, 2001). Y bwriad fydd i ddefnyddio’r tudalen un proffil i sicrhau llais y ffoaduriaid o fewn sefydliad ysgol, ac i ddarganfod pa gefnogaeth sydd ei hangen ar ddysgwr, ac i gydbwyso hyn gyda'r hyn sy'n bwysig i'r dysgwr. Yn wir, mae Llywodraeth Cymru (2015) wedi cyhoeddi dogfen o'r enw Ymarfer Person-ganolog mewn addysg: Canllaw ar gyfer blynyddoedd cynnar, ysgolion a cholegau yng Nghymru, sy'n rhoi manylion proffil un dudalen fel un o'r adnoddau a awgrymir. Bydd hyn yn cefnogi bwriad y gwasanaeth Fi: Fy hun o glywed llais y ffoaduriaid.

Er mwyn i hyn ddigwydd, fe fydd yn allweddol i feddwl am iaith person-ganolog drwy gydol y gwasanaeth. Mae iaith person-ganolog yn golygu disgrifio'r person a'u hanawsterau mewn ffordd sy'n ystyried yr unigolyn fel person cyflawn. Gall defnyddio iaith sy'n canolbwyntio ar yr unigolyn fod yn ffordd rymus o gefnogi cyfathrebu onest a pharchus. Mae hyn yn golygu cyfathrebu'n uniongyrchol i'r person ifanc lle bynnag y bo modd, gan ddefnyddio'r cyfrwng y maent yn ei ddeall orau (Sutcliffe a Birney, 2015). I’r pwynt hyn, fe fydd cyfieithydd yn bresennol ym mhob gweithgaredd sydd yn cael ei gydlynu gan Fi: Fy hun. Gall cyfathrebu'n gywir â phlant fod yn gymhleth. Mae'n bwysig bod oedolion yn cydnabod bod hwn yn broses amherffaith. Fel oedolion, gall plant newid eu meddyliau; gallant hefyd ddweud rhywbeth nad yw'r oedolion wedi ei ddeall yn berffaith, a gallant hyd yn oed ddweud rhywbeth oherwydd maen nhw'n credu mai'r hyn y mae'r oedolion eisiau ei glywed. Gyda'r gorau o fwriadau, gall rhai oedolion siarad ar ran plentyn, yn hytrach na chynrychioli eu barn yn wirioneddol (Gersch, 2001; Sutcliffe a Birney, 2015). Mae cyfathrebu'n gweithio'n dda pan fo'r oedolyn yn dangos gwir ddiddordeb yn yr hyn y mae'r plentyn neu'r person ifanc yn ei ddweud, yn gallu cadw meddwl agored, ac yn gwirio'n ofalus eu bod wedi deall yn iawn, a chynrychioli'r plentyn yn gywir. Mae gwaith y seicolegydd Irvine Gersch yn ein hatgoffa bod gwrando yn gweithio orau fel sgwrs sydd yn rhyngweithio rhwng dau o bobl gyda safbwyntiau gwahanol, yn hytrach nag un person yn ceisio prosesu'r holl wybodaeth (Sutcliffe a Birney, 2015). Nid yw gwrando yn golygu gwneud popeth y gall plentyn ei ofyn. Mae angen i blant ddysgu sut i ddewis, a sut i gyflwyno'u barn yn ogystal â sut i wrando ar eraill. Felly mae cymryd rhan yn golygu negodi, sgiliau cyfryngu a'r gallu i gyfaddawdu. Dylai'r disgwyliadau fod yn briodol ar gyfer oedran ac aeddfedrwydd y plenty (Gersch et al., 2014). Mae Gersch (2001) yn meddwl am wrando ar blant fel continwwm - nid popeth neu ddim byd, ond yn hytrach fel rheoli lefel sain, sydd yn gallu cael ei droi i fyny yn raddol. Gydag amser ac ymarfer, mae oedolion a phlant yn datblygu eu sgiliau wrth fynegi eu hunain a gwrando ar ei gilydd. Yn wir, gall iaith person-ganolog gael effaith gadarnhaol ar ffoaduriaid Syria. Yma, efallai y bydd y buddion yn fwyaf amlwg i'r teulu, er enghraifft mewn cyfarfod cynllunio P.A.T.H. Fodd bynnag, mae profiad wedi dangos ei bod hi'n rhy hawdd i oedolion amcangyfrif faint y mae plant a phobl ifanc yn ei ddeall (Sutcliffe a Birney, 2015). Felly mae'n rhaid i iaith person-ganolog fod yn glir, yn onest ac yn realistig, yn defnyddio asesiadau eglur a theg, yn ffeithiol ac yn wiriadwy ac yn caniatáu newid (Gersch et al., 2008; Gersch et al., 2014; Sutcliffe a Birney, 2015).

Wrth feddwl am y strategaethau ac adnoddau uchod, fe fydd y gwasanaeth Fi: Fy hun yn bwriadu i ddatblygu ymagwedd person-ganolog tuag at y ffoaduriaid, er mwyn ddatblygu eu rheolaeth iechyd meddwl. Ar ben hyn, mae'r dyfodol yng Nghymru yn edrych yn addawol i blant ffoaduriaid Syria, gydag ymrwymiad y Llywodraeth i hawliau plant a'r ddeddf anghenion dysgu ychwanegol newydd, sy'n pwysleisio pwysigrwydd cynllunio person-ganolog wrth sicrhau arfer cynhwysol ledled y wlad.

